/* KOM/2011/0407 v konečnom znení */ SPRÁVA KOMISIE EURÓPSKEMU PARLAMENTU, RADE, EURÓPSKEMU HOSPODÁRSKEMU A SOCIÁLNEMU VÝBORU A VÝBORU REGIÓNOV o výsledkoch fungovania nariadenia Európskeho parlamentu a Rady (ES) č. 717/2007 z 27. júna 2007 o roamingu vo verejných mobilných telefónnych sieťach v rámci Spoločenstva, zmeneného a doplneného nariadením (ES) č. 544/2009





SPRÁVA KOMISIE EURÓPSKEMU PARLAMENTU, RADE, EURÓPSKEMU HOSPODÁRSKEMU A SOCIÁLNEMU VÝBORU A VÝBORU REGIÓNOV o výsledkoch fungovania nariadenia Európskeho parlamentu a Rady (ES) č. 717/2007 z 27. júna 2007 o roamingu vo verejných mobilných telefónnych sieťach v rámci Spoločenstva, zmeneného a doplneného nariadením (ES) č. 544/2009 OBSAH 1. Úvod 3 2. Kontext 3 2.1. Súčasné nariadenie 3 2.2. Prehľad o trhu 4 2.3. Vývoj situácie po prijatí nariadenia 5 2.4. Konzultácie 5 3. Preskúmanie 6 3.1. Dosiahnutie cieľov 6 3.2. Zavedenie štrukturálnych opatrení 7 3.3. Predĺženie účinnosti nariadenia a rozšírenie jeho rozsahu pôsobnosti 9 4. Záver 10 1. ÚVOD Cieľom stratégie Európa 2020[1] je zabezpečiť, aby sa z Európy vytvorilo „inteligentné, udržateľné a inkluzívne hospodárstvo, ktoré nám zabezpečí vysokú mieru zamestnanosti, produktivity a sociálnej súdržnosti“. Jedným zo základných prvkov tejto novej stratégie je Digitálna agenda pre Európu[2], ktorou sa ustanovuje niekoľko kľúčových cieľov dosahovania výsledkov pri realizácii jednotného digitálneho trhu. V súvislosti s medzinárodnými mobilnými roamingovými službami je cieľom, aby sa „rozdiel medzi cenami za roaming a vnútroštátnymi sadzbami rovnal do roku 2015 nule“[3]. Tento cieľ bude splnený, ak vďaka hospodárskej súťaži na trhoch mobilnej komunikácie budú mať spotrebitelia rýchle a ľahké možnosti voľby roamingových služieb na náležitej alebo približne náležitej konkurenčnej domácej cenovej úrovni. Potreba riešiť problémy súvisiace s roamingom, aby sa jednotný trh stal hmatateľnou skutočnosťou pre občanov EÚ a podniky je takisto zahrnutá v Akte o jednotnom trhu, ktorý Komisia prijala 13. apríla 2011. Jednotný digitálny trh je jedným z prostriedkov uvedených v Akte o jednotnom trhu, pomocou ktorého sa môže realizovať potenciál jednotného trhu v prospech rastu, zamestnanosti a dôvery občanov vrátane oblasti mobilných služieb na celom území EÚ. Účinnosť nariadenia (ES) č. 717/2007 (zmeneného a doplneného nariadením (ES) č. 544/2009) o roamingu vo verejných mobilných telefónnych sieťach (ďalej len „nariadenie“), ktoré nadobudlo účinnosť v júni 2007, skončí 30. júna 2012, ak Parlament a Rada na základe návrhu Komisie, prípadne v upravenej forme, nepredĺžia jeho účinnosť. V nariadení sa vyžaduje, aby Komisia preskúmala jeho fungovanie a predložila správu Európskemu parlamentu a Rade najneskôr do 30. júna 2011. Na základe článku 11 nariadenia je Komisii zverená úloha zhodnotenia, či sa dosiahli ciele tohto nariadenia, ktorými je zabezpečiť, aby spotrebitelia neplatili neprimerane vysoké ceny za roamingové služby v celej EÚ v porovnaní s konkurenčnými vnútroštátnymi sadzbami, a tak prispieť k hladkému fungovaniu vnútorného trhu a súčasne dosiahnuť vysoký stupeň ochrany spotrebiteľa, posilniť hospodársku súťaž a transparentnosť na trhu a poskytnúť stimuly na inováciu a možnosť voľby pre spotrebiteľov. V tejto správe sa predkladajú výsledky preskúmania fungovania nariadenia, ktoré vykonala Komisia, a vysvetľujú sa hlavné zmeny politiky, ktoré Komisia navrhuje s cieľom zaistiť účinnosť jej záverov. Správa je doplnená o legislatívny návrh, podľa ktorého sa má zmeniť a doplniť nariadenie. Viac informácií a odôvodnenie možno nájsť v legislatívnom návrhu a priloženom posúdení vplyvu. Tak, ako v prípade samotného nariadenia, aj v prípade nového návrhu predstavuje právny základ článok 114 Zmluvy o fungovaní Európskej únie (pôvodne článok 95 Zmluvy o založení Európskeho spoločenstva). 2. KONTEXT 2.1. Súčasné nariadenie Z dôvodu špecifickej štruktúry roamingového trhu a jeho cezhraničného charakteru vnútroštátne regulačné orgány uznali už v roku 2005, že nemajú vhodné nástroje na účinné riešenie problémov v hospodárskej súťaži, ktoré sú príčinou vysokých cien roamingových služieb, a že rozdielne opatrenia členských štátov by boli neúčinné a poškodili by vytváranie a fungovanie vnútorného trhu. Preto sa v záujme riešiť problém vysokých roamingových poplatkov bezpečným, harmonizovaným a včasným spôsobom zaviedli opatrenia na úrovni EÚ, a to vo forme prvého nariadenia o roamingu vo verejných mobilných telefónnych sieťach v rámci Európskej únie (nariadenie o roamingu), ktoré Európsky parlament a Rada prijali v júni 2007. Nariadením o roamingu sa regulujú veľkoobchodné a maloobchodné poplatky za hlasové roamingové služby tým, že sa stanovujú cenové limity („eurotarify“), ktorých výška sa každý rok znižuje. I keď operátori musia ponúkať eurotarifu, môžu poskytovať aj alternatívne maloobchodné ponuky roamingových služieb. V júli 2009 bolo prijaté revidované nariadenie, ktorým sa predĺžila účinnosť pôvodného nariadenia a rozšíril sa rozsah jeho pôsobnosti o veľkoobchodné a maloobchodné poplatky za služby SMS a veľkoobchodné poplatky za dátové roamingové služby. Zaviedli sa ním aj opatrenia na ďalšie zlepšenie transparentnosti. Revidované nariadenie je účinné do 30. júna 2012. Hoci nariadenie je v účinnosti na obmedzené časové obdobie, ustanovuje sa v ňom, že môže byť predĺžené alebo zmenené a doplnené na základe preskúmania, ktoré má vykonať Komisia. Úlohou Komisie bolo zatiaľ monitorovať a predkladať Európskemu parlamentu a Rade správy o fungovaní nariadenia. Komisia prijala predbežnú správu o fungovaní nariadenia o roamingu v júni 2010[4]. 2.2. Prehľad o trhu Trh mobilných roamingových služieb EÚ možno rozdeliť na hlasové služby, služby SMS a širokopásmové dátové služby. Pokiaľ ide o veľkosť, maloobchodný roamingový trh EÚ dosiahol v roku 2009 príjmy 4,777 miliardy EUR (71 % z hlasových služieb, 17 % z dátových služieb a približne 11 % zo služieb SMS). V prípade veľkoobchodných príjmov sú údaje len mierne odlišné s tým, že 69 % veľkoobchodných príjmov z roamingu v iných sieťach ako sieťach partnerských spoločností pochádza z hlasových služieb, 15 % zo služieb SMS a 16 % z dátových služieb. Celkový objem zisku veľkoobchodného trhu predstavoval v roku 2009 1,253 miliardy EUR. Pri celkovom objeme príjmov trhu mobilnej komunikácie EÚ, ktoré sa v roku 2008 pohybovali vo výške 164 miliárd EUR, sa dá určiť, že príjmy z roamingu v EÚ (z maloobchodu i veľkoobchodu) predstavujú okolo 3,68 % z celkových príjmov trhu mobilnej komunikácie EÚ. Príjmy z hlasových roamingových služieb klesli v období rokov 2007 – 2009 dosť výrazne v dôsledku nižších cien a nižšieho objemu prevádzky (– 3,2 %). V prípade roamingových služieb SMS možno už jednoznačne pozorovať vplyv nariadenia, keď celkové príjmy za rok 2009 v porovnaní s rokom 2008 značne klesli, a to aj napriek veľkému zvýšeniu objemu (+ 23,1 %). Dátové služby zaznamenali od roku 2008 do roku 2009 nárast objemu o 43,6 %, čo spolu so znížením veľkoobchodných cien v súlade s nariadením viedlo k celkovému poklesu príjmov. Na maloobchodnej úrovni, kde nebol predpísaný žiaden cenový strop pre dátové roamingové služby, sa celkové príjmy za rok 2009 udržali na rovnakej úrovni ako v roku 2008. 2.3. Vývoj situácie po prijatí nariadenia Komisia pozorne sledovala vývoj situácie na trhu s roamingom a vo svojej predbežnej správe[5] o fungovaní nariadenia skonštatovala, že hospodárska súťaž nie je ešte stále dostatočne silná. V tejto správe Komisia uviedla, že vykonávanie nariadenia o roamingu prebehlo celkovo bez problémov a operátori splnili nové ustanovenia. Spotrebitelia čerpajú výhody spojené so zníženými cenami za roamingové hlasové služby a služby SMS, s vyššou transparentnosťou a s ochranou pred tzv. šokmi z faktúry. Priemerné ceny eurotaríf, ktoré ponúkajú operátori, ako aj alternatívnych taríf sa však pohybujú približne vo výške regulovaných limitov. Ceny za dátové roamingové služby rovnako klesli, ale spotrebitelia ešte nemôžu v plnej miere využívať všetky výhody spojené s týmto znížením, ako sa zaznamenalo na veľkoobchodnej úrovni. Útvary Komisie pokračovali v intenzívnej spolupráci s orgánom európskych regulátorov pre elektronické komunikácie (BEREC), nástupcom európskej skupiny regulačných orgánov (ERG), ktorý poskytol veľmi hodnotný zdroj informácií pre prebiehajúce monitorovanie nariadenia o roamingu vykonávané Komisiou a pre toto preskúmanie nariadenia. V článku 11 nariadenia o roamingu sa od Komisie jednoznačne vyžaduje, aby pri posudzovaní aj iných metód než cenová regulácia, ktoré by sa mohli použiť na vytvorenie konkurenčného vnútorného trhu s roamingovými službami, zohľadnila analýzu, ktorú vykoná orgán BEREC. Aby túto povinnosť mohla splniť, BEREC v decembri 2010 uverejnil kompletnú analýzu vplyvov nariadenia o roamingu a svoje stanovisko k možným regulačným postupom do budúcnosti[6]. BEREC vo svojej správe uvádza, že na maloobchodnej a veľkoobchodnej úrovni sú stále štrukturálne problémy, ktoré tlmia hospodársku súťaž a majú tendenciu podporovať ceny pohybujúce sa vo výške limitov. BEREC sa tiež domnieva, že súčasné nariadenie je potrebné predĺžiť a ponechať reguláciu v určitej podobe, keďže za súčasného stavu existuje riziko, že sa ceny opäť zdvihnú, ak sa regulácia zruší. Okrem opísaného všeobecného zhromažďovania údajov, ktoré vykonal BEREC, poskytli všetky vnútroštátne regulačné orgány Komisii priamo údaje o každom operátorovi, ktoré získali zo všeobecného monitorovania situácie. Tieto komplexné údaje umožnili vytvoriť ekonomický model, na základe ktorého možno odhadnúť dosah súčasného nariadenia, ako aj ekonomický vplyv možností politík opísaných v tejto správe. Útvary Komisie zorganizovali takisto niekoľko stretnutí s mobilnými operátormi ako súčasť preskúmania nariadenia o roamingu. V mene Komisie bola vykonaná štúdia o možnostiach riešenia problémov hospodárskej súťaže na trhu EÚ s roamingom[7]. 2.4. Konzult ácie Komisia otvorila rozsiahle verejné konzultácie 8. decembra 2010 s cieľom získať pripomienky k preskúmaniu nariadenia o roamingu. Miera odpovedí bola vysoká, celkovo sa prijalo okolo 90 príspevkov. Väčšina respondentov sa vo svojich odpovediach zasadzovala za potrebu ďalšieho regulačného zásahu po roku 2012. Odpovede od aktérov z odvetvia boli zmiešané. Kým väčšina uznala nevyhnutnosť ďalšej regulácie, zopár z nich presadzovalo názor, že hospodárska súťaž sa už vyvinula na úroveň, ktorá si nevyžaduje žiadny regulačný zásah do budúcnosti. Väčšina respondentov uznala, že súčasné nariadenie uspelo v zabezpečení výhod pre spotrebiteľov. Na druhej strane len zopár respondentov bolo presvedčených, že hospodárska súťaž sa zintenzívnila po nadobudnutí účinnosti nariadenia. Najmä dotknuté odvetvie sa stavalo skepticky k schopnosti súčasného modelu podporiť hospodársku súťaž. Komisia predstavila niekoľko možností prístupu k regulácii v budúcnosti. V súlade s ustanovením regulácie zahŕňali tieto možnosti aj iné metódy ako cenovú reguláciu, ktoré by sa mohli použiť na vytvorenie konkurenčného vnútorného trhu s roamingovými službami, t. j. možné štrukturálne riešenia problému nedostatočnej hospodárskej súťaže na trhu s roamingovými službami. Zainteresované strany tieto alternatívne možnosti posúdili, ale ich názory sa značne líšili. Niektorí operátori sietí a vnútroštátne orgány vyjadrili pochybnosti nad štrukturálnymi riešeniami, pretože ich považujú za nákladné, časovo náročné a ťažko realizovateľné. Povinnosť poskytnúť prístup operátorom mobilných virtuálnych sietí sa stretla s neutrálnejšími reakciami a v niekoľkých odpovediach (od malých operátorov) bol vyzdvihnutý jej potenciál na presadenie hospodárskej súťaže. Pokračovanie v súčasnom modeli cenových limitov odsúhlasila väčšina skupín zainteresovaných strán. Väčšina operátorov sa vyslovila proti regulácii maloobchodných dátových roamingových služieb, kým spotrebitelia, členské štáty a iní tento prístup podporili. V prípade, že sa pripraví návrh takéhoto nariadenia, operátori sietí odporučili zaviesť taký maloobchodný limit, ktorý by umožnil konať flexibilne na tomto novom, rozvíjajúcom sa trhu. Ostatné zainteresované strany (členské štáty, zástupcovia spotrebiteľov a niektorí operátori mobilných virtuálnych sietí) presadzovali názor, že rozdiel medzi maloobchodnou cenou a veľkoobchodným limitom je príliš veľký a poukázali na to, že hospodárska súťaž ešte poriadne nefunguje. Všeobecne sa uznalo, že súčasné technológie momentálne neponúkajú žiadnu primeranú náhradu za roamingové služby. 3. PRESKÚMANIE Na základe cieľov stratégie Európa 2020 a Digitálnej agendy pre Európu a v súvislosti so závermi predbežnej správy o roamingu uverejnenej v júni 2010 je cieľom tohto preskúmania zlepšiť fungovanie digitálneho jednotného trhu vzhľadom na roamingové služby v celej EÚ a naďalej presadzovať jeho rozvoj. 3.1. Dosiahnutie cieľov Komisia naďalej monitorovala vývoj na trhu s roamingom. Úrovne cien roamingových služieb v posledných rokoch postupne klesali, ale najmä z dôvodu regulácie veľkoobchodných a maloobchodných cien. Ako sa tiež uvádza v predbežnej správe Komisie z júna 2010[8], pri hlasových a SMS službách sa za hlavný ukazovateľ stupňa hospodárskej súťaže na trhu považuje miera, do akej operátori ponúkajú ceny nižšie, ako sú regulované limity. Priemerné sadzby EÚ sa však aj naďalej vo všeobecnosti pohybujú vo výške cenových limitov stanovených nariadením o zmenách a doplneniach z roku 2009, pričom jedinou výnimkou sú sadzby za veľkoobchodné dátové roamingové služby. Poplatky za roamingové služby účtované európskym spotrebiteľom sú preto stále vysoké, t. j. oveľa vyššie ako poplatky na domácej úrovni, a neodzrkadľujú náklady na poskytovanie roamingových služieb. Najmä maloobchodné poplatky za dátové roamingové služby sú niekedy až sedemkrát vyššie ako veľkoobchodné poplatky[9]. Dátové roamingové služby predstavujú v súčasnosti jediné služby na maloobchodnej úrovni, ktorých sadzby nie sú regulované. Napriek tomu, že sa od zavedenia veľkoobchodného limitu zaznamenal pokles sadzieb na veľkoobchodnej, ako aj maloobchodnej úrovni, zdá sa, že pokles veľkoobchodných cien sa na maloobchodnú úroveň nepresunul. To znamená, že marže operátorov mobilných sietí sú stále veľmi vysoké. Dosiaľ prijaté opatrenia na zabezpečenie transparentnosti sa stretli s úspechom u spotrebiteľov a zlepšili ich informovanosť o roamingových cenách a ich schopnosť kontrolovať si faktúry. Pokiaľ ide o konkurencieschopnosť malých operátorov, zistilo sa, že prístup k sieti na poskytovanie roamingových služieb nemajú v súčasnosti všetci operátori, zvlášť operátori mobilných virtuálnych sietí, ktorí nemajú vždy prístup k obchodným dohodám. Hoci sa nedávno vyvinulo zopár alternatívnych procesov, akými je internalizácia a lokalizácia[10], ktoré môžu vytvoriť určitý konkurenčný tlak na veľkoobchodné roamingové ceny, nepredpokladá sa, že raz v plnej miere nahradia roamingové služby. Na záver treba konštatovať, že konkurenčné trhové sily nie sú ešte v súčasnosti dostatočne vyvinuté a ceny sa stále pohybujú vo výške limitov. Tento nedostatočný konkurenčný tlak možno stále pociťovať na veľkoobchodnej i maloobchodnej úrovni, a to najmä v dôsledku toho, že sa zatiaľ neriešili štrukturálne problémy, akými sú prekážky vstupu na trh a vysoké náklady súvisiace so zmenou, ktoré prevládajú na trhu s roamingom. Existuje tu preto riziko, že ak skončí účinnosť nariadenia, povedie to k zvýšeniu cien. Poukazuje to tiež na potrebu zavedenia inej koncepcie regulácie. Vďaka koncepcii regulácie cien sa skutočne počas príslušného obdobia značne znížili ceny pre spotrebiteľov, ale nevyriešili sa štrukturálne problémy na trhu s roamingom, a preto táto koncepcia neposkytuje trvalé riešenie. Pokiaľ ide o alternatívy k roamingu, spotrebitelia nepovažujú žiadnu z momentálne dostupných technológií za dobrú náhradu zaň. Je preto veľmi nepravdepodobné, že v budúcnosti nejako ovplyvnia konkurenčný tlak na ceny roamingových služieb. 3.2. Zavedenie štrukturálnych opatrení Podľa článku 11 nariadenia o roamingu sa od Komisie vyžaduje, aby posúdila aj iné metódy než cenovú reguláciu, ktoré by sa mohli použiť na vytvorenie konkurenčného vnútorného trhu s roamingovými službami. Komisia preto vykonala analýzu rozličných možností politiky a táto podrobná analýza tvorí súčasť sprievodného posúdenia vplyvu. Komisia s cieľom zvýšiť účinnosť dynamiky trhu s roamingom a na základe posúdenia výhod a nevýhod rôznych načrtnutých možností navrhuje zavedenie nasledujúcej kombinácie štrukturálnych riešení zacielených na stranu dopytu i ponuky trhu s roamingom. Opatrenie s možným dosahom na spotrebiteľskú úroveň (strana dopytu) Nedostatočný konkurenčný tlak na maloobchodné roamingové ceny možno vysvetliť niekoľkými faktormi. Predovšetkým sú operátori málo motivovaní k súťaži, pretože roamingové služby sa väčšinou ponúkajú ako súčasť väčšieho balíka mobilných služieb zahŕňajúceho domáce mobilné služby, a preto ich nemožno použiť ako nástroj na prilákanie nových zákazníkov. Vysoké náklady súvisiace so zmenou a nedostatok primeraných náhrad tiež zabraňujú rozvoju alternatívnych konkurenčných ponúk. BEREC sa tiež nazdáva, že v rámci maloobchodného trhu sa hospodárska súťaž zameriava na domáce služby a súčasné črty maloobchodného trhu poskytujú len málo stimulov pre dodávateľov maloobchodných služieb na agresívnu súťaž s ponukami roamingových služieb. K vytvoreniu podmienok na to, aby konečne na maloobchodnej úrovni vznikla hospodárska súťaž, by preto prispelo zvýšenie spotrebiteľského výberu a transparentnosti roamingových cien. Návrh 1. Nariadiť samostatný predaj (tzv. „oddelenie“) roamingových služieb na domácom trhu Komisia navrhuje dať spotrebiteľom možnosť odstúpiť od vopred určených roamingových služieb ponúkaných ich poskytovateľom domácich služieb a vybrať si iného domáceho operátora len na roamingové služby. Vždy, keď bude zákazník používať roaming, sa maloobchodná roamingová služba automaticky prepne na daného alternatívneho poskytovateľa. Predpokladá sa, že takéto opatrenie bude mať pozitívny vplyv na hospodársku súťaž na maloobchodnej úrovni pretože uľahčí zmenu a zvýši elasticitu dopytu, keďže pomocou zavedenia možnosti odstúpenia od roamingu ponúkaného v rámci balíka služieb zvýši informovanosť spotrebiteľov o roamingu. Toto opatrenie prispeje tiež k vyššej transparentnosti a ľahšiemu porovnávaniu alternatívnych ponúk sadzieb. Opatrenie s možným dosahom na štruktúru trhu (strana ponuky) Ak má byť samostatný predaj roamingových služieb zavedený na maloobchodnej úrovni plne účinný, treba ho skombinovať s povinnosťou poskytnúť prístup, ktorá uľahčí vstup na trh súčasným alebo novým aktérom vrátane cezhraničných poskytovateľov roamingových služieb, a tým zvýši dynamiku hospodárskej súťaže na maloobchodnej úrovni. Návrh 2. Zlepšiť vstup na trh prostredníctvom nariadenia prístupu k veľkoobchodným roamingovým službám Komisia navrhuje zaviesť pre operátorov sietí povinnosť vyhovieť všetkým oprávneným žiadostiam o prístup k veľkoobchodným službám na poskytovanie roamingových služieb. Toto opatrenie uľahčí vznik alternatívnych ponúk mobilných roamingových služieb, zvlášť od menších operátorov a operátorov mobilných virtuálnych sietí. Operátori mobilných virtuálnych sietí by tak mohli rokovať o roamingových dohodách priamo s operátormi mobilných sietí v iných členských štátoch alebo získať regulovaný prístup k veľkoobchodným službám na poskytovanie roamingových služieb od ich hostiteľského operátora mobilných sietí v domovskej krajine. Okrem toho sa tým zvýši konkurenčný tlak na veľkoobchodnom trhu, čo povzbudí operátorov k poskytovaniu veľkoobchodných služieb za čo najnižšie ceny. Toto opatrenie prinesie v kombinácii s prvým štrukturálnym riešením, v rámci ktorého sa navrhuje oddelenie, nové obchodné príležitosti pre menších operátorov, ktorí vďaka nemu budú môcť ponúkať roamingové služby na cezhraničnej báze, čo prispeje tiež k hladkému fungovaniu digitálneho jednotného trhu. 3.3. Predĺženie účinnosti nariadenia a rozšírenie jeho rozsahu pôsobnosti Predĺženie účinnosti nariadenia do roku 2022 Komisia navrhuje predĺžiť účinnosť nariadenia o 10 rokov do 30. júna 2022. Predpokladá sa, že zavedenie spomenutých štrukturálnych riešení si vyžiada určitý čas, a rovnako aj prejavy toho, ako ovplyvnia trh. V nariadení sa preto ustanovuje zachovanie prechodných cenových limitov, aby sa zabezpečil vysoký stupeň ochrany spotrebiteľa aj počas prechodného obdobia, kým štrukturálne riešenia nenadobudnú účinnosť. Maloobchodné cenové limity by sa mali v princípe uplatňovať do 30. júna 2016. Bude ich však možné zrušiť už skôr, ak údaje o trhu ukážu, že sa hospodárska súťaž dostatočne rozvinula. Veľkoobchodné cenové limity by sa v zásade mali zachovať počas celého regulačného obdobia, aby sa zabezpečila dostatočná stabilita pre nováčikov na trhu s tým, že by tu existovala tiež možnosť ich zrušenia, ak údaje o trhu ukážu, že sa hospodárska súťaž dostatočne rozvinula. Komisia navrhuje preskúmať fungovanie nariadenia v roku 2015, t. j. rok po lehote na dovŕšenie úplnej implementácie štrukturálnych opatrení a rok pred plánovaným uplynutím platnosti maloobchodných cenových limitov. Toto preskúmanie bude zamerané predovšetkým na účinky opatrení na úroveň hospodárskej súťaže na trhu s roamingom. Ak sa pri ňom preukáže, že štrukturálne opatrenia ustanovené v nariadení nie sú na podporu hospodárskej súťaže na trhoch s roamingom v prospech európskych spotrebiteľov dostatočné, Komisia predloží Európskemu parlamentu a Rade vhodné návrhy na riešenie tejto situácie. Komisia konkrétne preskúma, kde je potrebné pozmeniť štrukturálne opatrenia alebo predĺžiť platnosť plánovaných prechodných cenových limitov. Komisia bude po roku 2015 až do skončenia účinnosti nariadenia v roku 2022 v pravidelných intervaloch posudzovať vplyv štrukturálnych riešení so zreteľom na technologický pokrok. Ochranný cenový limit na maloobchodnej úrovni do roku 2016 a rozšírenie rozsahu pôsobnosti na dátové roamingové služby Na maloobchodnej úrovni by mala kombinácia štrukturálnych riešení viesť k udržateľnému riešeniu hospodárskej súťaže vzhľadom na problém neprimerane vysokých roamingových cien bez toho, aby bola potrebná dlhodobá cenová regulácia. Keďže zavedenie týchto riešení si bude vyžadovať čas, treba zabezpečiť nepretržitú ochranu spotrebiteľa pred neprimerane vysokými roamingovými poplatkami tak, že sa dočasne zachovajú prechodné ochranné limity v primeranej výške pre všetky služby. Tieto prechodné limity budú stanovené na dostatočne vysokej úrovni, aby nezmarili potenciál konkurenčných výhod štrukturálnych riešení, a bude ich možné úplne zrušiť, až sa štrukturálne riešenia stanú účinnými a zabezpečia pre spotrebiteľov výhody prostredníctvom posilnenej hospodárskej súťaže. Vo svojej správe o preskúmaní Komisia okrem toho skonštatovala, že aj napriek zavedeniu cenového limitu na veľkoobchodné dátové poplatky sú maloobchodné ceny stále veľmi vysoké. Zníženie cien dátových služieb na veľkoobchodnej úrovni sa nepresúva na maloobchodnú úroveň a aj napriek všetkým opatreniam na zabezpečenie transparentnosti zavedeným v roku 2009 sa spotrebitelia stále stretávajú s veľmi vysokými cenami maloobchodných dátových roamingových služieb. K tomuto záveru dospel aj BEREC, ktorý zistil, že konkurenčný tlak v rámci maloobchodných dátových roamingových služieb nie je dostatočne silný na to, aby znížil ceny na primeranú konkurenčnú úroveň, a preto odporúča regulačný zásah na zníženie maloobchodných cien za dátové služby, tak ako to bolo v prípade hlasových služieb a služieb SMS. Návrh 3. Zachovať prechodnú záchrannú sieť pre maloobchodné ceny do 30. júna 2016 a súčasne zaviesť nový limit na maloobchodné ceny dátových roamingových služieb Prechodné maloobchodné limity sa budú až do zavedenia štrukturálnych riešení (v roku 2014) postupne znižovať a potom sa ochranné limity ponechajú v jednej výške ešte maximálne dva roky – do 30. júna 2016. Maloobchodné limity sa zrušia po tomto dátume alebo ešte skôr, ak údaje o trhu ukážu, že hospodárska súťaž sa dostatočne rozvinula. Komisia v rámci preskúmania v roku 2015 posúdi, či navrhované štrukturálne opatrenia sú dostatočné na podporu hospodárskej súťaže na trhoch s roamingom. Ak zistí, že nie sú, predloží vhodné návrhy na riešenie tejto situácie. Preskúma predovšetkým, či je potrebné pozmeniť štrukturálne opatrenia alebo predĺžiť platnosť niektorých prechodných cenových limitov. Komisia navrhuje zaviesť mechanizmus maloobchodných ochranných limitov aj v prípade dátových roamingových služieb. Domáci poskytovateľ bude musieť dátové roamingové služby, na ktoré sa vzťahuje dátová eurotarifa, účtovať zákazníkom využívajúcim roaming podľa množstva prenesených dát v kilobytoch (ak sa zákazník nerozhodne pre inú tarifu). Opatrenia týkajúce sa transparentnosti a zúčtovania podľa jednotiek sa budú naďalej uplatňovať, tak ako pri súčasnom nariadení, len s niekoľkými úpravami. Predĺženie uplatňovania cenových limitov na veľkoobchodnej úrovni do roku 2022 V snahe zabezpečiť udržateľnú situáciu na trhu, zvlášť pre nové subjekty na oddelenom roamingovom trhu, bude potrebné zachovať veľkoobchodné limity počas účinnosti nového nariadenia. Po zavedení štrukturálnych opatrení bude možné odstrániť tieto limity aj pred rokom 2022, ak údaje o trhu ukážu, že sa hospodárska súťaž dostatočne rozvinula. V tejto súvislosti je dôležité poznamenať, že veľkoobchodný trh dátových roamingových služieb sa ukazuje dynamickejší než príslušný veľkoobchodný trh hlasových služieb a služieb SMS. Návrh 4. Zachovať cenové limity veľkoobchodných poplatkov do roku 2022 Cenové limity veľkoobchodných poplatkov sa zachovajú a budú sa postupne každoročne znižovať až do 30. júna 2015. Po tomto dátume ostanú v jednej výške až do skočenia účinnosti nového nariadenia v roku 2022. Veľkoobchodné cenové limity sa budú môcť zrušiť pred skončením účinnosti nového nariadenia, ak údaje o trhu ukážu, že sa hospodárska súťaž dostatočne rozvinula. 4. ZÁVER Z preskúmania vyplynulo, že opatrenia zavedené nariadením o roamingu priniesli spotrebiteľom za posledné roky značné výhody, a to nielen v podobe znížených cien, ale aj lepšej transparentnosti. Napriek týmto pozitívnym výsledkom sa však dynamika trhu s medzinárodnými mobilnými roamingovými službami dostatočne nezmenila, čo poukazuje na obmedzené schopnosti súčasného modelu podporiť hospodársku súťaž a zabezpečiť trvalé riešenie roamingovej otázky. Ako potvrdzuje aj analýza orgánu BEREC, od samotných trhových síl sa v nasledujúcich rokoch neočakáva, že zabezpečia dostatočné zníženie roamingových cien. Ďalší regulačný zásah pre obdobie po roku 2012 je teda zjavne potrebný. Komisia navrhuje upraviť nariadenie, doplniť ho o zavedenie štrukturálnych opatrení na zabezpečenie hospodárskej súťaže a predĺžiť jeho účinnosť do 30. júna 2022. Navrhované štrukturálne opatrenia sú zacielené na riešenie podstaty problému, t. j. nedostatočnú hospodársku súťaž a spotrebiteľský výber, ktoré sú hlavnými príčinami vysokých roamingových cien. Riešením na jednej strane je zabezpečiť otvorenie trhu rôznym typom poskytovateľov služieb (a tým zvýšiť počet roamingových ponúk) a na strane druhej zvýšiť informovanosť spotrebiteľov o roamingových cenách a rozšíriť ich možnosti voľby tým, že si budú môcť zakúpiť roamingové služby ako samostatnú službu. Očakáva sa, že tieto opatrenia povedú k udržateľnému riešeniu hospodárskej súťaže na trhu s roamingom, keďže sa predpokladá, že nimi vytvorený konkurenčný tlak bude v budúcnosti stačiť na zabezpečenie nízkych maloobchodných cien bez toho, aby bola potrebná dlhodobá regulácia. Keďže zavedenie týchto štrukturálnych riešení si bude vyžadovať čas a istý čas potrvá, kým prinesú výsledky, Komisia navrhuje zachovať veľkoobchodné limity, až kým sa na trhu nepreukáže dostatočná hospodárska súťaž, a dočasne ponechať ochranné maloobchodné limity, aby sa zabezpečila stabilita a predvídateľnosť pre operátorov a pretrvávajúca ochrana spotrebiteľa. Ďalej navrhuje rozšíriť rozsah pôsobnosti prechodných maloobchodných cenových limitov na poskytovanie maloobchodných dátových roamingových služieb. Trhy s roamingom sa vyznačujú jedinečnými charakteristikami, čo je dôvodom zavedenia mimoriadnych opatrení. Tento zásah by mal byť preto časovo obmedzený do 30. júna 2022. Komisia bude od nadobudnutia účinnosti nariadenia pravidelne predkladať Rade a Parlamentu každé dva roky správu, o fungovaní nariadenia, v ktorej zohľadní stanovisko orgánu BEREC, a v prípade potreby zváži možné zmeny a doplnenia (vrátane možnosti predĺžiť platnosť niektorých plánovaných prechodných cenových limitov). Komisia plánuje spraviť maximum a pomôcť Európskemu parlamentu a Rade dospieť k dohode o uvedených bodoch v čo najkratšom čase, aby európski používatelia mobilných komunikačných služieb mohli čerpať výhody z týchto návrhov ešte pred 1. júlom 2012. Toto je dôležité z hľadiska napĺňania oprávnených očakávaní občanov a zabezpečenia poskytovania konkrétnych výsledkov zo strany EÚ pre nich. [1] Pozri oznámenie Komisie: Európa 2020 – Stratégia na zabezpečenie inteligentného, udržateľného a inkluzívneho rastu, KOM(2010) 2020, 3.3.2010. [2] Pozri oznámenie Komisie: Digitálna agenda pre Európu, KOM(2010) 245 v konečnom znení/2, 26.8.2010. [3] Pozri Digitálnu agendu, príloha 2. [4] Oznámenie Komisie Európskemu parlamentu, Rade, Európskemu hospodárskemu a sociálnemu výboru a Výboru regiónov o predbežnej správe o vývoji v oblasti roamingových služieb v Európskej únii, KOM(2010) 356 v konečnom znení, 29.6.2010. [5] Pozri KOM(2010) 356 v konečnom znení, 29.6.2010. [6] Bor (10) 58, správa BEREC o nariadení o medzinárodných mobilných roamingových službách. [7] http://ec.europa.eu/information_society/activities/roaming/docs/cons11/wik_report_final.pdf. [8] Pozri KOM(2010) 356 v konečnom znení, 29.6.2010. [9] Bližšie o výpočtoch pozri v posúdení vplyvu. [10] Bližšie pozri posúdenie vplyvu.